Broj: 711-I-796-P-182-17/18-06-18

Zagreb, 8. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivice Zurka, općinskog načelnika Općine Posedarje do 13. lipnja 2017.g.,** na 13. sjednici, održanoj 8. lipnja 2018.g., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Posedarje te obavljanjem funkcije člana Upravnog vijeća Dječjeg vrtića CVRČAK Posedarje, koji nije proglašen ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave, i to u razdoblju od 4. srpnja 2013.g. do prestanka obnašanja dužnosti, dužnosnik Ivica Zurak počinio je povredu članka 14. stavka 1. ZSSI-a.**
2. **Za povredu ZSSI-a, utvrđenu u točki II. izreke, dužnosniku Ivici Zurku izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 2. sjednici, održanoj 21. ožujka 2018.g., pokrenulo postupak za odlučivanje o sukobu interesa protiv dužnosnika Ivice Zurka, zbog moguće povrede članka 14. stavka 1. u vezi s člankom 20. stavkom 3. ZSSI-a, koja proizlazi iz istovremenog obnašanja dužnosti općinskog načelnika Općine Posedarje u mandatu 2013.-2017.g. te obavljanja funkcije predsjednika Upravnog vijeća Dječji vrtić CVRČAK Posedarje, koji nije proglašen ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave i to u razdoblju od 4. srpnja 2013.g. do kraja obnašanja navedene dužnosti kao i nadalje tijekom razdoblja od dvanaest mjeseci nakon dana prestanka obnašanja navedene dužnosti.

Dužnosnik Ivica Zurak podnio je u propisanom roku pisano očitovanje na Odluku Povjerenstva o pokretanju postupka, zaprimljeno 17. svibnja 2018.g.pod brojem 711-U-1600-P-182-17/18-05-4.

U navedenom očitovanju dužnosnik Ivica Zurak potvrđuje da je za vrijeme obnašanja dužnosti općinskog načelnika Općine Posedarje istovremeno obavljao funkciju u Upravnom vijeću Dječjeg vrtića CVRČAK Posedarje, ali ističe da nije bio predsjednik, već član Upravnog vijeća kao i da je istu funkciju prestao obavljati odmah po prestanku obnašanja navedene dužnosti, s obzirom da je na istu funkciju imenovan kao predstavnik Općine Posedarje.

Dužnosnik navodi da je do predmetne povrede ZSSI-a došlo s obzirom da po stupanju na dužnost 2013.g. nije dovoljno poznavao odredbe toga Zakona, već da se pouzdao u stručnost upravnih tijela Općine Posedarje i ravnateljice Dječjeg vrtića Cvrčak te da nije sumnjao da njegovo imenovanje članom Upravnog vijeća predmetne ustanove od strane Općinskog vijeća Općine Posedarje nije u skladu sa Zakonom. Dužnosnik ističe da za članstvo u Upravnom vijeću nije primao nikakvu naknadu niti da je ostvario bilo kakvu materijalnu korist.

Nadalje, dužnosnik u bitnom ističe da je Dječji vrtić Cvrčak od iznimne važnosti za Općinu Posedarje, imajući na umu da se iz Proračuna Općine Posedarje financira najmanje 80% troškova godišnjeg poslovanja toga vrtića te da je ista ustanova, s obzirom da je njegova djelatnost odgoj i briga za djecu, samorazumljivo od posebnog interesa za Općinu i bez da je takvom formalno proglašena. Dužnosnik ističe da je imenovanje općinskog načelnika u Upravno vijeće predmetne predškolske ustanove upravo kontrola da se poslovanje iste ustanove, čiji je Općina Posedarje osnivač, provodi u javnom interesu.

Naposljetku, Ivica Zurak predlaže Povjerenstvu da prilikom donošenja meritorne odluke uzme u obzir da više nije dužnosnik niti član Upravnog vijeća predmetne ustanove te da je trenutno nezaposlen i bez ikakvog primanja.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Ivica Zurak obnašao dužnost općinskog načelnika Općine Posedarje u mandatu 2013.-2017.g. do 13. lipnja 2017.g. Stoga je Ivica Zurak, povodom obnašanja navedene dužnosti, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom propisano je da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka ZSSI-a, Predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Ograničenje istovremenog obavljanja funkcije člana upravnog vijeća ustanova iz članka 14. stavka 1. i 2. ZSSI-a, kao i ostalih nedopuštenih upravljačkih funkcija, na temelju članka 20. stavka 3. ZSSI-a obvezuje dužnosnike od dana stupanja na dužnost za vrijeme obnašanja dužnosti te daljnjih dvanaest mjeseci od dana prestanka obnašanja dužnosti.

Povjerenstvo ima na umu da su, sukladno odredbama Zakona o predškolskom odgoju i obrazovanju („Narodne novine“ broj 10/97., 107/07., 94/13.), dječji vrtići javne ustanove koje djelatnost predškolskog odgoja obavljaju kao javnu službu te da jedinice lokalne samouprave imaju pravo i obvezu odlučivati o potrebama i interesima građana na svom području za organiziranjem i ostvarivanjem programa predškolskog odgoja te radi zadovoljavanja tih potreba osnivati dječje vrtiće. Iz ovih odredaba može se nedvojbeno zaključiti da da je predškolski odgoj djelatnost od javnog interesa za lokalnu zajednicu.

Međutim, s obzirom na izričite odredbe članka 14. stavka 3. i 4. ZSSI-a, sve dok nije odlukom nadležnog predstavničkog tijela izričito proglašen ustanovom od posebnog interesa, pojedini dječji vrtić ne može se smatrati pravnom osobom od posebnog državnog interesa u smislu članka 14. stavka 2. ZSSI-a, iako obavljaju djelatnost predškolskog odgoja djece.

Prema tome, ukoliko nije ispunjen ovaj izričito propisani uvjet nastupa iznimke iz članka 14. stavka 2. ZSSI-a, primjenjuje striktna zabrana istovremenog obnašanja dužnosti i članstva u upravnom vijeću ustanova, propisana člankom 14. stavkom 1. ZSSI-a. Pritom eventualna okolnost da se radi o javnoj ustanovi, čiji je osnivač tijelo javne vlasti u kojem dužnosnik obnaša dužnost ili neko drugo tijelo javne vlasti, kao i okolnost da je dužnosnik imenovan u isto upravno vijeće od strane nadležnog predstavničkog tijela, ne otklanjaju protupravnost konkretnog postupanja, već se mogu uzeti u obzir prilikom procjene težine i posljedica povrede ZSSI-a u konkretnom slučaju.

Povjerenstvo je, radi utvrđenja relevantnih činjenica u ovom postupku, izvršilo uvid u javno dostupne podatke sudskog registra nadležnog trgovačkog suda, u raspoložive podatke Registra ustanova i izvanproračunskih fondova od posebnog interesa, zatražilo podatke od ustanove Dječji vrtić CVRČAK Posedarje te uzelo u obzir navode iz očitovanja dužnosnika.

Uvidom u Izvadak iz sudskog registra Trgovačkog suda u Zadru, Povjerenstvo je utvrdilo da je pod matičnim brojem subjekta 110027359 upisana ustanova naziva Dječji vrtić CVRČAK Posedarje, sa sjedištem u Posedarju. Kao jedini osnivač ustanove upisana je Općina Posedarje.

Uvidom u raspoložive podatke Registra ustanova i izvanproračunskih fondova od posebnog interesa, koji Povjerenstvo vodi sukladno članku 30. stavku 1. podstavku 2. ZSSI-a, Povjerenstvo nije utvrdilo da bi Dječji vrtić CVRČAK Posedarje odlukom nadležnog predstavničkog tijela bio proglašen ustanovom od posebnog interesa za koju drugu jedinicu lokalne ili područne (regionalne) samouprave.

Naime, uvidom u Odluku Hrvatskog sabora o Popisu pravnih osoba od posebnog državnog interesa („Narodne novine“ broj 144/10., 16/14., 55/15., 105/15.) Povjerenstvo je utvrdilo da Dječji vrtić CVRČAK Posedarje nije među ustanovama proglašenim od posebnog državnog interesa.

Nadalje, izvršen je uvid u Odluku Županijske skupštine Zadarske županije o popisu pravnih osoba od posebnog interesa za Zadarsku županiju od 15. srpnja 2011.g. („Službeni glasnik Zadarske županije“, br. 10/11.), kojom su od posebnog interesa za istu županiju proglašene određene ustanove među kojima nije Dječji vrtić CVRČAK Posedarje.

Na traženje Povjerenstva, dopisom od 8. siječnja 2016.g., Općina Posedarje obavijestila je Povjerenstvo da Općinsko vijeće Općine Posedarje nije donijelo odluku kojom se utvrđuje popis pravnih osoba od posebnog interesa za Općinu Posedarje.

Ustanova Dječji vrtić CVRČAK Posedarje dostavila je podatke zatražene od Povjerenstva dopisom klasa: 601-01/17-01/09, urbroj: 2198/07-01-2-17-02 od 18. travnja 2017.g. U navedenom dopisu navodi se da je Dječji vrtić CVRČAK Posedarje osnovana 2011.g. te, iako predmetna ustanova nije proglašena ustanovom od posebnog interesa za Općinu Posedarje, da je ova ustanova jedini proračunski korisnik Općine Posedarje, koja time ispunjava zakonsku obvezu brige o djeci te odgoja i osnovnog obrazovanja.

Nadalje, u ovom dopisu se navodi da je dužnosnik Ivica Zurak, kao predstavnik osnivača, član Upravnog vijeća ustanove od srpnja 2013.g., a ističe se da za navedenu funkciju dužnosnik nije primao niti prima nikakvu naknadu.

Uvidom u dostavljenu dokumentaciju utvrđeno je da je dužnosnik Ivica Zurak prvi put imenovan jednim od dvoje članova Upravnog vijeća Dječjeg vrtića CVRČAK Posedarje koje imenuje osnivač Odlukom Općinskog vijeća Općine Posedarje od 4. srpnja 2013.g. klasa: 601-02/11-01/01, a koja je stupila na snagu danom donošenja. Nadalje, utvrđeno je da je ponovno dužnosnik Ivica Zurak imenovan jednim od troje članova Upravnog vijeća iste ustanove koje imenuje osnivač na mandat od 4 godine Odlukom općinskog načelnika Općine Posedarje klasa 601-01/15-01/01 od 5. listopada 2015.g., koja je također stupila na snagu danom donošenja.

Imajući u vidu da je navedenim odlukama Općinskog vijeća Općine Posedarje naznačeno da se Ivica Zurak imenuje članom Upravnog vijeća kao općinski načelnik, Povjerenstvo je utvrdilo da je odmah po prestanku obnašanja dužnosti općinskog načelnika Općine Posedarje, dužnosnik Ivica Zurak prestao i biti članom Upravnog vijeća Dječjeg vrtića CVRČAK Posedarje.

Međutim, Povjerenstvo je utvrdilo da za cijelo vrijeme dok je dužnosnik Ivica Zurak bio član Upravnog vijeća Dječjeg vrtića CVRČAK Posedarje, ista ustanova nije proglašena pravnom osobom od posebnog interesa sukladno članku 14. stavku 3. ili 4. ZSSI-a.

Slijedom navedenog, na temelju prikupljenih podataka i dokumentacije, utvrdilo da je dužnosnik Ivica Zurak istovremeno obnašao dužnost općinskog načelnika Općine Posedarje te obavljao funkciju člana Upravnog vijeća Dječjeg vrtića CVRČAK Posedarje, koji nije proglašen ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave, i to u razdoblju od 4. srpnja 2013.g. do prestanka obnašanja dužnosti, čime je počinio je povredu članka 14. stavka 1. ZSSI-a.

Slijedom navedenog, Povjerenstvo je donijelo odluku kao u točki I. izreke.

Na temelju članka 42. stavka 1. ZSSI-a Povjerenstvo dužnosnicima za povredu odredbi članka 14. ZSSI-a može izreći sankciju i to bilo koju od sankcija propisanih stavkom 1. istog članka ZSSI-a. Prilikom odluke o potrebi izricanja sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

S obzirom da je dužnosnik za gotovo cijelog svojeg mandata na dužnosti općinskog načelnika Općine Posedarje činio utvrđenu povredu, Povjerenstvo je odlučilo da je za istu povredu dužnosniku potrebno izreći sankciju.

No, Povjerenstvo je kao okolnosti koje redom upućuju na manju težinu povrede cijenilo više okolnosti i to okolnost da je dužnosnik Ivica Zurak imenovan na predmetnu nedozvoljenu funkciju od strane predstavničkog tijela Općine Posedarje u skladu s uputama nadležnih službi te da je mogao doći u opravdanu dvojbu da li je isto imenovanje dozvoljeno (pri čemu takva zabluda ne može otkloniti protupravnost njegova postupanja), zatim okolnost da se radilo o javnoj ustanovi koja obavlja javnu službu odnosno djelatnost predškolske skrbi, kao i okolnost da za cijelo vrijeme obavljanja ove funkcije nije primao nikakvu naknadu.

Stoga je Povjerenstvo utvrdilo da se prema postupanju dužnosnika i prouzročenoj posljedici radi o očito lakom obliku kršenja odredbe članka 14. ZSSI-a, u smislu članka 43. ZSSI-a te smatra da je za utvrđene okolnosti povrede ZSSI-a od strane dužnosnika Ivice Zurka primjerena sankcija, propisana člankom 42. stavkom 1. točkom 1. ZSSI-a, opomena.

Slijedom navedenog, Povjerenstvo je donijelo odluku kao u točki II. izreke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivica Zurak, elektroničkom dostavom
2. Na znanje podnositelju prijave, putem elektroničke pošte
3. Objava na internetskoj stranici Povjerenstva
4. Pismohrana